Europese hoenderstorters se tande getrekFoto ter illustrasie (Foto: Pixabay) Die Suid-Afrikaanse Onafhanklike Kommissie vir Internasionale Handelsadministrasie (ITAC) het ná ŉ ondersoek bevind dat Duitsland, Nederland en die Verenigde Koninkryk voortgegaan het om sekere hoendersnitte in Suid-Afrika te stort. Hierdie praktyk behels dat ontwikkelende lande sekere hoendersnitte, soos die dele rondom die bene wat nie daar verbruik word nie, teen belaglik lae pryse in ontwikkelende lande stort om daarvan ontslae te raak. Dit het ŉ geweldige negatiewe uitwerking op plaaslike hoenderbedrywe. Die ITAC het derhalwe beveel dat die huidige teenstortingbelasting, wat op hierdie lande van toepassing was, heringestel word. Hierdie uitspraak volg op ŉ aansoek van die Suid-Afrikaanse Pluimveevereniging (SAPV) vir die herinstelling van teenstortingbelasting, wat die eerste keer in 2015 ingestel is en in 2020 sou verstryk. Die bestaande teenstortingbelasting op hierdie lande sal vir nog vyf jaar van krag wees. Dit beloop 30,09% vir die Verenigde Koninkryk, 22,81% vir Nederland en 73,33% vir Duitsland. Hierdie belasting is van toepassing op alle produsente in dié drie lande, behalwe drie produsente in die Verenigde Koninkryk en een in Nederland, omdat die ondersoek getoon het dat hulle onwaarskynlik met storting sou voortgaan. Indien die teenstortingbelasting opgeskort sou word, sou dit volgens bevinding reuseskade aan die plaaslike pluimveebedryf aangerig het. “Ons is verheug dat ITAC ons aansoek om ŉ voortsetting van hierdie teenstortingbelasting goedgekeur het, want dit sal ekonomiese groei en werkskepping vir Suid-Afrikaners bevorder,” sê Izaak Breitenbach, hoof van die braaikuikenafdeling by die SAPV. “Hernieude storting sal inderwaarheid rampspoedig vir die Suid-Afrikaanse pluimveebedryf wees. Dit sal lei tot stadiger transformasie en verliese aan werkgeleenthede, asook verliese aan inkomste, winste en markaandeel vir ŉ bedryf wat reeds onder groot druk is.”